**Josip Horvat (Horvath)** (Čepin, 15. siječnja 1896. - Zagreb, 6. listopada 1968.), hrvatski novinar i povjesničar.

Životopis
---------

Horvat se obrazovao u Zagrebu (Trgovačku akademiju završio 1914.), gdje je i djelovao čitavog života. Od 1913. surađivao je u novinama Obzor; 1926. postao je glavni urednik *Jutarnjeg lista*, obavljajući tu dužnost do 13. travnja 1941. 
1939. postao je tajnikom vrhovnog športskog tijela Banovine Hrvatske Hrvatske športske sloge skupa s Ivom Šustom.
Tijekom Drugog svjetskog rata radio je u Hrvatskom izdavalačkom bibliografskom zavodu (HIBZ), surađujući osobito na Hrvatskoj enciklopediji. Nakon jeseni 1945. djelovao je kao slobodni istraživač.

Povjesničari smatraju Horvata važnim predstavnikom hrvatskog liberalizma.

Djela
-----

Najpoznatije su Horvatove povijesno-publicističke knjige *Politička povijest Hrvatske* (Zagreb 1936–1938), *Kultura Hrvata kroz 1000 godina* (1. dio 1939, 1. i 2. dio 1942) i *Hrvatski panoptikum* (Zagreb 1965). Napisao je i biografije nekih od ključnih osoba hrvatske povijesti: Frana Supila (Zagreb 1938), Ante Starčevića (Zagreb 1940) i Ljudevita Gaja (Beograd 1960; prošireno izdanje postumno, Zagreb 1975). Autor je knjige *Povijest novinstva Hrvatske 1771–1939* (Zagreb 1962), donedavno jedine povijesti hrvatskog novinarstva.

Posebno su zanimljivi Horvatovi memoari: *Živjeti u Hrvatskoj 1900–1941* (Zagreb 1984) i *Preživjeti u Zagrebu. Dnevnik 1943–1945* (Zagreb 1989). Nedavno je u časopisu Gordogan (nova serija br. 6–7, 8–9, 10) po prvi put objavljena Horvatova knjiga koja je ostala u rukopisu: *Pobuna omladine 1911–1914* (uredio Branko Matan; objavljeno i kao samostalna knjiga u izdanju zagrebačke Udruge za kulturu Gordogan). Živopisno svjedočanstvo o Josipu Horvatu dao je Nikola Batušić u knjizi uspomena *Na rubu potkove* (Zagreb: Profil International 2006).

### Pregledni popis

* "Lijepa naša", Zagreb, 1931.
* "Tisuću osamsto četrdeset i osma", 1. izdanje Matica hrvatska, Zagreb, 1934.; 2. izdanje Nakladni zavod Matice hrvatske, Zagreb, 1973.
* "Politička povijest Hrvatske", 1. izdanje Binoza, Zagreb 1936.-1938.; 2. izdanje August Cesarec, Zagreb, 1989. ISBN 86-393-0151-4
* "Supilo: život jednoga hrvatskog političara", Zagreb, 1938.
* "Kultura Hrvata kroz 1000 godina", 1. izdanje naklada Velzek, Zagreb, 1939.-1942.; 2. izdanje Globus, Zagreb, 1980.; 3. izdanje naklada Fran, Zagreb, 2006. ISBN 953-6750-74-0
* "Ante Starčević: kulturno - povijesna slika" 1. izdanje Zagreb, 1940.; 2. izdanje Nakladni zavod Matice hrvatske, Zagreb, 1990. ISBN 86-401-0046-2
* "Povijest novinstva Hrvatske: 1771-1939." Zagreb, 1962. 2003.
* "Hrvatski panoptikum", 1. izdanje Stvarnost, Zagreb, 1965.; 2. izdanje Globus, Zagreb, 1982.; 3. izdanje Ex libris, Zagreb, 2007. ISBN 978-953-6310-76-0
* "Prvi svjetski rat: panorama zbivanja", Zagreb, 1967.
* "Ljudevit Gaj: njegov život, njegovo doba", Zagreb, 1975.
* "Živjeti u Hrvatskoj: 1900. - 1941.", Sveučilišna naklada Liber, Zagreb, 1984.
* "Preživjeti u Zagrebu: dnevnik 1943-1945.", Zagreb, 1989.
* "Pobuna omladine: 1911.-1914.", Zagreb, 2006.

Izvori
------

1. ↑  Solinska kronika Arhivirano 2012-07-10 na Archive.is-u Jurica Gizdić: NOGOMETNE PRIČE IZ BIJELOGA U DRŽAVNI DRES Ivo ŠUSTE - Branič snažnoga i čistoga udarca, 15. listopada 2011.



|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 2483372
* LCCN: n84045748
* ISNI: 0000 0001 0862 5185
* GND: 119268566
* SUDOC: 02838444X
* BNF: cb12023043v (podaci)
* BIBSYS: 2029645
* NLA: 35526964
* NKC: js20020805083
* CiNii: DA09813121
* CONOR.SI: 31386979
* NSK: 000039661

 |